b'\n_START_ARTICLE_\nGr\xc3\xb8nt glimt\n_START_PARAGRAPH_\nGr\xc3\xb8nt glimt er et sjeldent optisk fenomen som oppst\xc3\xa5r like etter at sola har g\xc3\xa5tt ned eller like f\xc3\xb8r sola st\xc3\xa5r opp. Et gr\xc3\xb8nt glimt oppst\xc3\xa5r like over sola og varer bare noen sekunder. Av og til kan en gr\xc3\xb8nn lysstr\xc3\xa5le str\xc3\xa5le opp fra sola. Vi kan vanligvis se dem fra en lav h\xc3\xb8yde hvor vi har fri sikt til horisonten, slik som ved havet.\n_START_SECTION_\nForklaring\n_START_PARAGRAPH_\nSollys er bygd opp av farger med forskjellig b\xc3\xb8lgelengde, og disse blir spredd av st\xc3\xb8vpartikler n\xc3\xa5r de g\xc3\xa5r gjennom atmosf\xc3\xa6ren. Det er dette som gj\xc3\xb8r at fargen p\xc3\xa5 himmelen kan variere fra bl\xc3\xa5tt til r\xc3\xb8dt avhengig av hvor mye st\xc3\xb8v det er i atmosf\xc3\xa6ren og hvilken bane lyset tar. N\xc3\xa5r sola g\xc3\xa5r ned eller st\xc3\xa5r opp blir sollyset refraktert i atmosf\xc3\xa6ren og danner et vertikalt fargespekter. Disse fargene forsvinner en etter en og den r\xc3\xb8de enden av spekteret forsvinner f\xc3\xb8rst. Et kort \xc3\xb8yeblikk etter at r\xc3\xb8dt, oransje og gult har forsvunnet er bare den gr\xc3\xb8nne delen av spekteret synlig. Dersom luften hadde v\xc3\xa6rt st\xc3\xb8vfri, ville det ha kommet et bl\xc3\xa5tt glimt og til slutt et fiolett. Atmosf\xc3\xa6ren inneholder derimot nesten alltid nok st\xc3\xb8vpartikler til \xc3\xa5 spre bl\xc3\xa5tt og fiolett lys. Moderate st\xc3\xb8vmengder refrakterer ogs\xc3\xa5 gr\xc3\xb8nt lys, og det er \xc3\xa5rsaken til at fenomenet er sjelden \xc3\xa5 se. Brytningen av lyset kan bli forsterket av temperaturinversjoner._NEWLINE_Hvis vi bruker en kikkert eller et teleskop, (men aldri se rett p\xc3\xa5 sola!) kan vi se en gr\xc3\xb8nn rand p\xc3\xa5 toppen av sola i nesten alle solnedganger i klart v\xc3\xa6r. Men for \xc3\xa5 se en gr\xc3\xb8nn flekk m\xc3\xa5 man ha en inversjon i atmosf\xc3\xa6ren og en luftspeiling som forlenger levetiden til flekken fra en br\xc3\xb8kdel av et sekund til et par sekunder._NEWLINE_Av og til kan vi se gr\xc3\xb8nne flekker i toppen av en sky, vanligvis n\xc3\xa5r sola g\xc3\xa5r ned i t\xc3\xa5ke eller cumulusskyer n\xc3\xa6r horisonten. Hvordan disse gr\xc3\xb8nne flekkene oppst\xc3\xa5r kan vi derimot ikke forklare.\n_START_SECTION_\nBl\xc3\xa5tt glimt\n_START_PARAGRAPH_\nAv og til er ikke glimtet gr\xc3\xb8nt, men gult, eller sv\xc3\xa6rt sjeldent bl\xc3\xa5tt.'